कुल्लू में पार्वती नदी में रात में चमकी, देखने आए लोग बोले- दैवीय चमत्कार है, वैज्ञानिक कारण नहीं
हिमाचल प्रदेश में पिछले 2 दिन से पार्वती नदी में चमक रही नीली रोशनी रहस्य बनी हुई है। प्रदेश के कुल्लू जिले की मणिकर्ण घाटी में शुक्रवार और शनिवार की रात लोगों ने पार्वती नदी में चमकती नीली रोशनी देखी।
हिमाचल प्रदेश में पिछले 2 दिन से पार्वती नदी में चमक रही नीली रोशनी रहस्य बनी हुई है। प्रदेश के कुल्लू जिले की मणिकर्ण घाटी में शुक्रवार और शनिवार की रात लोगों ने पार्वती नदी में चमकती नीली रोशनी देखी, जिसका रहस्य अभी तक नहीं खुल पाया है।
शुक्रवार रात को हालांकि लोगों ने पहली बार इस चमकती रोशनी को देखा था, लेकिन शनिवार को एक बार फिर से यह चमक दिखाई दी, जिसे देखकर लोग हैरान हैं। हालांकि लोग इसे दैवीय चमत्कार से जोड़कर देख रहे हैं, लेकिन कोई इसे नील की चमक बता रहा है। वहीं अभी तक इस रोशनी के वैज्ञानिक कारण भी सामने नहीं आये हैं।
सोशल मीडिया पर वायरल वीडियो
नदी में चमकती इस रहस्यमयी रोशन की वीडियो भी सोशल मीडिया पर वायरल हो रही है। लोगों का रात के समय यहां पर हुजूम भी उमड़ रहा है।
लोग बोले- दिन में कुछ नहीं दिखा
स्थानीय निवासी सुरेश ठाकुर, निशू शर्मा, देवानंद आदि का कहना है कि शनिवार को दिन के समय पार्वती नदी में इस तरह चमकती कोई चीज नहीं देखी गई, लेकिन रात होते ही नीली रोशनी नजर आई।
इनके घर के सामने चमक रही रोशनी
मणिकर्ण पंचायत के सचिव टेक राम बताया कि 2 दिन से मणिकर्ण बस अड्डे के पास खुशी राम उपमन्य के घर के सामने पार्वती नदी में नीले रंग रोशनी चमक रही है। दिन के समय कोई रोशनी नहीं दिखी, लेकिन रात होते ही दूसरे दिन भी नीली रोशनी नदी में चमकती दिखी।